Source: http://celamko.blogspot.sk/2016_05_15_archive.html
Timestamp: 2017-09-26 05:26:16+00:00

Document:
TV and MEDIA: 05/15/2016 - 05/22/2016
"Generálna prokuratúra SR nezačala z úradnej povinnosti trestné stíhanie za pokus zločinu vraždy, resp. za pokus zločinu ťažkej ujmy na zdraví, ktorý bol spáchaný v budove Najvyššieho súdu na ulici SNP. Prečo spadla iba lampa visiaca nad hlavou Harabina? Neboli uvoľnené skrutky na tejto lampe? Manipulovalo sa s touto lampou pred pojednávaním? Mal Kaliňák motív ma zlikvidovať rafinovaným spôsobom za pomoci režírovanej náhody, keď už osem rokov hrubo porušuje zákon podriadením policajnej inšpekcie ministrovi vnútra a nepodarilo sa mu umlčať ma už známymi inými krokmi?“
"Tam nejde o farbu, tam ide o to, že buď je to dementné, alebo to neni dementné. V každej tej búde je satelit a na každom satelite je pustené porno, ktoré ide 24 hodín... V tej búde sa šuká, otec s matkou pred deťmi a keď decko má 12 rokov, tak to začne robiť tiež. A toto ja mám kŕmiť?"
“Som v noci tvrdo zaspal, ale už od 4. rana pracujem na zhrnuti dvoch poslednych tyzdnov c. 18 a 19 - dva najtažšie ha posledné roky o Juristútcii a Juristutkách. Musel som ale prácu nahle prerusit a utekam na vychod slovenska - dokoncim to asi az v noci... bude to zaujimave zrhnutie - osobne si myslím, že Harabin bude jediný, kto raz vynesie verdikt, alebo uväzní Kaliňák, Pašku či možno aj Ficca.... Málokto je tak právne zdatný a schopný a odvážny ako on... a ja chcem byť pri tom, ked ich budeme chytať!”
Ústavný súd Českej republiky včera zamietol sťažnosť investigatívneho novinára Janka Kroupu. Domnieval sa, že ho odpočúvala polícia, pretože chcela zistiť zdroj jeho informácií. V sťažnosti poukazoval tiež na formalistický prístup Najvyššieho súdu, ktorý neúspešne požiadal o preskúmanie zákonnosti odpočúvania.
Kroupa v minulosti dospel k záveru, že polícia chcela prostredníctvom odposluchov zistiť jeho zdroj informácií v kauze údajnej korupcie okolo nákupu obrnených transportérov Pandur. Zároveň sa novinár domnieval, že Útvar pre odhaľovanie organizovaného zločinu nesplnil svoju povinnosť informovať ho o vykonanom odpočúvania.
Vlani sa Kroupa obrátil na Najvyšší súd kvôli preskúmanie zákonnosti. Súd ale jeho podnet odmietol z procesných dôvodov. O sledovanie svojho mobilného telefónu mal totiž Kroupa vtedy len neoficiálne informácie. Trestný poriadok pri tom predpokladá, že polícia, žalobca alebo súd po právoplatnom skončení trestného konania informuje sledovaného človeka o vykonaných odpočúvaní. Až potom začína plynúť lehota na podanie návrhu na NS.
Kroupa zvolený výklad trestného poriadku označil v ústavnej sťažnosti za formalistický. Vedie vraj k absurdným situáciám. Ľudia, ktorí informáciu o odpočúvaní nedostanú oficiálne, ale napriek tomu jej preukázateľne disponujú, nemajú reálnu možnosť domôcť sa súdneho preskúmania zákonnosti odposluchov.
Izraelské úrady prepustili vo štvrtok väzneného palestínskeho novinára Muhammada al-Kíka po 94-dňovej hladovke, informuje agentúra AP.
Al-Kík (33) ukončil protestnú hladovku ešte koncom februára, pričom sa mal pôvodne dostať na slobodu 21. marca. Izraelská armáda oznámila, že al-Kíka vo štvrtok prepustili a je vo svojom dome v Predjordánsku.
Spravodajcu saudskoarabskej televízie al-Madžd zatkli 21. novembra 2015 a o štyri dni neskôr začal hladovku. Al-Kík ňou protestoval proti umiestneniu do tzv. administratívnej väzby na šesť mesiacov. Toto opatrenie umožňuje v Izraeli zadržiavať osoby podozrivé z terorizmu bez súdu či obžaloby.
Izraelská tajná služba Šin Bet v súvislosti s týmto prípadom uviedla, že al-Kík bol zapojený do teroristických aktivít militantného hnutia Hamas a administratívna väzba tak bola nutným opatrením.
Americká televízna spoločnosť CBS pripravuje spin-off seriálu Dobrá manželka (2009 - 2016). Zatiaľ nepomenovaný projekt, v ktorom sa ukážu Christine Baranski alebo Cush Jumbo, by mal mať desať až trinásť epizód.
Premiéru naplánovali na jar 2017. Okrem oboch spomínaných herečiek by si mali úlohy zopakovať aj ich ďalší kolegovia a kolegyne zo seriálu, ich mená však zatiaľ neprezradili. Diváci a diváčky sa môžu tešiť aj na nové tváre. Dej novinky by sa mal začať rok po udalostiach z poslednej časti pôvodného seriálu. Na písaní nových epizód sa budú opäť podieľať tvorcovia Michelle King a Robert King, pričom im pomôže aj Phil Alden Robinson.
Seriál Dobrá manželka ponúkol sedem sezón. V projekte si zahrali napríklad aj Julianna Margulies, Matt Czuchry, Archie Panjabi, Josh Charles, Makenzie Vega, Chris Noth alebo Graham Phillips.
Po majstrovstvách sveta v hokeji v Moskve a Petrohrade prinesie Rozhlas a televízia Slovenska (RTVS) ďalší veľký sviatok športu. Majstrovstvá Európy vo futbale (EURO) 2016 vo Francúzsku, ktoré sa uskutočnia od 10. júna do 10. júla, prinesie divákom na Slovensku iba RTVS. Ako počas dnešného rokovania Rady RTVS informoval šéf športu RTVS Marcel Merčiak, vysielať budú 51 zápasov záverečného turnaja. V priamych prenosoch prinesie na televíznej Jednotke a Dvojke 45 stretnutí, zvyšných šesť odvysiela v zázname. Naživo sa vysielať nebudú iba zápasy, ktoré sa hrajú súbežne pri záverečnom kole v skupinách a tieto stretnutia si záujemcovia budú môcť naživo pozrieť na Slovensku prostredníctvom webstránky RTVS.
V rozhlase RTVS odvysiela živé reportáže zo všetkých stretnutí našej reprezentácie (zatiaľ tri v skupine B). Okrem toho Slovenský rozhlas poslucháčom ponúkne aj obe semifinále – v Lyone a Marseille ako aj finále v Paríži. Majstrovstvá Európy vo futbale budú témou spravodajstva a publicistických príspevkov. Rozhlas sa majstrovstvám Európy vo futbale začne venovať ešte pred ich začiatkom, a to už od dnes, od záverečného sústredenia nášho národného tímu v Rakúsku.
V poradí 15. majstrovstvá Európy vo Francúzsku 2016 sú najväčším futbalovým podujatím v Európe v histórii. Po prvý raz sa na záverečnom turnaji predstaví 24 krajín, medzi nimi aj Slovensko. Šampionát sa koná každé štyri roky a obhajcom titulu z roku 2012 je Španielsko. Na ME sa predstavíme ako samostatná krajina po prvý raz. Vysielacie práva na EURO 2016 získala RTVS v júni 2015 prostredníctvom exkluzívnej zmluvy medzi UEFA a Európskou vysielacou úniou (European Broadcasting Union, EBU). Z 24 krajín zastúpených na ME je Slovensko jedna zo šiestich krajín, kde vysiela EURO 2016 iba verejnoprávna televízia. Okrem nás je to tak aj v Belgicku, Česku, Chorvátsku, Maďarsku a vo Švajčiarsku.
Futbalový jún otvorí letnú sezónu vo vysielaní RTVS, ktorej bude okrem tradičných oddychových formátov dominovať začiatok predsedníctva Slovenskej republiky v Rade Európskej únie. Júl je nielen mesiacom začiatku nášho predsedníctva EÚ, ale aj mesiacom konania Tour de France. Programoví riaditelia televíznej a rozhlasovej časti RTVS Tibor Búza a Vincent Štofaník počas dnešného rokovania Rady RTVS pripomenuli, že august bude patriť letným olympijským hrám v Rio de Janeire. Olympiáda obsadí vysielanie na Dvojke, na Jednotke RTVS odvysiela jej otvárací a záverečný ceremoniál.
List ministra zahraničných vecí a európskych záležitostí SR M. Lajčáka adresovaný Petrovi Kunderovi z Aliancie Fair Play v súvislosti s jeho vyjadreniami pre dnešné vydanie denníka SME
List ministra zahraničných vecí a európskych záležitostí SR M. Lajčáka
adresovaný Petrovi Kunderovi z Aliancie Fair Play v súvislosti s jeho vyjadreniami pre dnešné vydanie denníka SME
Vážený pán Kunder, v denníku SME bol dňa 18. mája 2016 zverejnený manipulatívny a zavádzajúci článok s názvom „Dali ste Lajčákovi lepšiu ponuku ako Evka? Ak sa nepriznáte, na rezorte sa doklad nenájde“, v obsahu ktorého sú i Vaše expresívne vyjadrenia týkajúce sa postupu pri uzatváraní zmluvy o spolupráci pre predstavovaní loga predsedníctva v Rade Európskej únie. Ide o vyjadrenia „Je to jasný znak, že minister nedokáže riadiť ministerstvo ani na úrovni bačov v časoch monarchie. Po nich sa totiž zachovali písomné doklady, koľko oviec mali a čo sa s nimi stalo.“ a „Presne rovnako by to vyzeralo, keby nejaký úradník dohodol kšeft so svojím kamošom pri piatkovom mariáši v krčme. Ide pritom o sumu, ktorú mnohí ľudia nezarobia ani za celý život.“ Jednoznačne si vyprosím, aby sa niekto vyjadroval na adresu MZVaEZ alebo na adresu mojej osoby takýmto neprimeraným až primitívnym spôsobom. Tieto vyjadrenia neoprávnene zasahujú do ochrany osobnosti zakotvenej v ustanovení § 11 Občianskeho zákonníka. Ako verejný činiteľ som si vedomý, že hranice prijateľnej kritiky sú širšie u politikov než u súkromných osôb, čo už vo viacerých rozhodnutiach judikovali súdy Slovenskej republiky, ako aj Európsky súd pre ľudské práva. Vaše výroky sú však už neprípustnými hodnotiacimi úsudkami o mojej osobe, pretože na kritiku ste použili výrazy, ktorých miera expresivity je v značnom nepomere k cieľu kritiky, resp. jej obsah je neprimeraný posudzovanému konaniu a vyplýva z nich úmysel zneváženia či urážky (rozsudok NS ČR z 31.1.2007, sp. zn. 30Cdo 1941/2007). Žiadne z právnych ustanovení Vás neoprávňuje bezdôvodne a bez akéhokoľvek substantívneho základu spochybňovať kredibilitu verejne činnej osoby, teda v tomto prípade mňa. Ak takto vnímate svoju úlohu, tak ju vnímate veľmi zle. Výnimka z postupov podľa zákona č. 343/2016 Z. z. o verejnom obstarávaní a o zmene a doplnení niektorých zákonov v znení neskorších predpisov, ktorá je v súvislosti so zadávaním podlimitných zákaziek na dodanie tovaru alebo poskytnutie služby súvisiacej so zabezpečením prípravy a výkonom predsedníctva Slovenskej republiky v Rade Európskej únie ustanovená v § 1 ods. 12 písm. l) tohto zákona, je jednou zo 63 tam ustanovených zákonných výnimiek, pričom pri ich aplikácii v jednotlivých prípadoch tento zákon neupravuje žiadne ďalšie náležitosti potrebné pre zadanie zákazky. Z toho vyplýva, že citovaný zákon skutočne neukladá subjektom verejnej správy žiadne povinnosti pri výbere zmluvnej strany, avšak na druhej strane majú tieto subjekty ďalšie povinnosti vyplývajúce zo všeobecne záväzných právnych predpisov pri hospodárnom a efektívnom vynakladaní verejných financií, ktoré sú povinné dodržiavať.
Ako je uvedené vyššie, výnimka pre zadávanie podlimitných zákaziek je ustanovená v zákone o verejnom obstarávaní.
Táto výnimka bola nevyhnutná, pretože sme potrebovali: 1) zaručiť, že pre potreby prezentácie slovenského predsedníctva vysúťažíme slovenské produkty, čo dovtedajšia legislatíva negarantovala 2) predísť situáciám, kedy by niekto cielenými obštrukciami mohol zabrániť zabezpečeniu potrebného produktu alebo služby pre potreby predsedníctva. O tomto sme opakovane informovali verejnosť i lídrov parlamentných politických strán. Ak Vám to uniklo, vždy ste sa mohli tohto rezortu spýtať.
MZVaEZ však neeviduje, že by ste sa v uplynulom období akýmkoľvek spôsobom obrátili na náš rezort, či už priamo, nepriamo, písomne, mailovo alebo osobne so žiadosťou o informácie k uvedenej téme. Neevidujeme ani žiadnu Vašu žiadosť o poskytnutie informácie v súvislosti s organizáciou a právnymi vzťahmi pri poskytovaní služieb na účel predstavovania loga predsedníctva v Rade Európskej únie.
O to viac je opovrhnutia hodné, keď sa takýmto diletantským spôsobom vyjadrujete do konkrétneho média k téme, o ktorej nič neviete.
Vaše vyjadrenia v denníku SME preto v kontexte s poslaním Aliancie Fair Play spochybňujú jej základné hodnoty, a to najmä odbornosť, profesionalitu a etiku. Je preto prejavom neodbornosti, ak pri zverejňovaní Vašich hodnotiacich úsudkov majúcich vplyv na ochranu osobnosti vychádzate z informácií, ktoré ste nezískali od subjektu, ktorý podrobujete kritike a ani ste sa nesnažili akýmkoľvek spôsobom tieto informácie overiť.
Celkovo 940 sťažností zaevidovala za rok 2015 Kancelária Rady pre vysielanie a retransmisiu (RVR), ktoré sa týkali obsahu vysielania. Najčastejšie smerujú na reklamu, vhodnosť programu a objektivitu. Uvádza sa to v Správe o stave vysielania v SR a o činnosti RVR za rok 2015, ktorú dnes poslanci NR SR zobrali 114 hlasmi na vedomie.
Najviac sťažností, 409, sa vzťahovalo na vysielanie reklamy, telenákupu, umiestňovania produktov či sponzoringu. Vhodnosť, resp. nevhodnosť vysielaných programov vo vzťahu k ochrane maloletých namietalo 247 podnetov, 142 sa vzťahovalo na objektivitu a vyváženosť spravodajských a politicko–publicistických programov. Ďalších 141 podnetov sa týkalo ľudskej dôstojnosti a ľudskosti a 39 sťažností malo iný charakter.
Online prenos RTVS z posledného zápasu Slovenska na MS dosiahol nový rekord slovenského internetu.
K rekordným hodnotám v dátovej prevádzke na Slovensku prispieva aj fakt, že RTVS, ktorá je exkluzívnym licencovaným vysielateľom Majstrovstiev sveta v ľadovom hokeji na Slovensku, umožňuje sledovať zápasy aj cez špeciálne dedikovanú stránku http://hokej.rtvs.sk. Ak stránka zistí, že divák využíva vysokorýchlostný internet, automaticky mu nastaví vysokú kvalitu obrazu v HD rozlíšení. „Nový rekord sme zaznamenali aj čo sa týka počtu aktívnych užívateľov, ktorí v jednom čase sledovali alebo počúvali posledný víťazný zápas na internete. Najviac to bolo 80.000 divákov a 7000 poslucháčov, ktorí mali prenos pustený cez webové stránky RTVS,“ vysvetľuje technický riaditeľ RTVS Andrej Doležal.
Prenos signálu z majstrovstiev sveta v ľadovom hokeji zabezpečuje pre RTVS už šiesty rok po sebe slovenská telekomunikačná spoločnosť BENESTRA. „Teší nás, že tak ako po minulé roky v tomto čase, opäť sme aj vďaka nadštandardnej spolupráci s RTVS potvrdili pozíciu najväčšieho poskytovateľa obsahu na slovenskom internete,“ dodáva Augustín Revák, technický riaditeľ BENESTRA.
Ďalšími výzvami pre online služby RTVS budú nadchádzajúce športové vrcholy roka, ktoré bude exkluzívne divákom prinášať verejnoprávne médium – majstrovstvá Európy vo futbale, Tour de France a letná olympiáda v Riu. „Najmä v prípade olympijských hier pripravujeme množstvo špeciálnych online streamov, čo určite prinesie veľký nápor užívateľov. Prvýkrát totiž poskytneme na olympijskom webe RTVS okrem streamov Jednotky a Dvojky aj 8 paralelných internetových streamov so všetkými športovými disciplínami, ktoré budú v Riu prebiehať,“ uzatvára A. Doležal.
Britský publicista Tony Barrow, ktorý vymyslel v začiatkoch skupiny Beatles jej prezývku "Fab Four", zomrel vo veku 80 rokov. Pracoval ako hovorca legendárnej kapely na vrchole jej slávy v rokoch 1962-68. Informovali o tom tlačová agentúra AP a americký hudobný magazín Billboard.
Barrow zomrel v sobotu 14. mája, tri dni po svojich 80. narodeninách, v nemocnici v anglickom meste Lancaster po dlhej chorobe. Oznámil to dnes jeho syn Mike Barrow.
Bývalý člen Beatles Paul McCartney v odkaze na Twitteri napísal, že Barrow "bol úžasný chlapík, ktorý nám pomohol v prvých rokoch Beatles". Barrowa označil za "super profesionála, ale vždy pripraveného sa zasmiať".
Mike Barrow dodal, že jeho otec vymyslel slovné spojenie Fab Four (voľný preklad Famózna štvorka) v čase, keď sa slovo "fab" bežne používalo. Syn uviedol, že "otec jednoducho dal dokopy dvojicu slov... a bol to majstrovský ťah".
Barrow začal s Beatles spolupracovať v roku 1962, ešte pred tým, ako sa kapela z Liverpoolu stala celosvetovo slávnou.
Po exhovorcovi a publicistovi zostala vdova Corinne a synovia Mike a Mark.
Bratislavská mestská časť Ružinov vyberá nového konateľa svojej spoločnosti TVR a RE, s.r.o., jedinú kandidátku na túto pozíciu spozná aj verejnosť. Uchádzačka sa predstaví na verejnom vypočutí, ktoré sa uskutoční v stredu 18. mája od 14:30 na ružinovskom miestnom úrade. Spoločnosť TVR a RE zabezpečuje vysielanie ružinovskej televízie a jej jediným vlastníkom je mestská časť Ružinov. Agentúru SITA o verejnom vypočutí informovala hovorkyňa Ružinova Marianna Šebová.
Ružinovský úrad hľadá do firmy náhradu za jedného z dvojice konateľov Igora Adamca, ktorý sa stal štátnym tajomníkom na ministerstve kultúry. Druhým konateľom firmy je miestny poslanec Tomáš Alscher. Výberové konanie na funkciu konateľa ružinovskej spoločnosti TVR a RE vyhlásila mestská časť koncom apríla. Uchádzači museli okrem splnenia kritérií a kvalifikačných predpokladov predložiť aj rozvojový plán spoločnosti. Prihlášky do výberového konania mohli posielať do 11. mája. Následne výberová komisia zložená z miestnych poslancov pozvala jedinú záujemkyňu na verejné vypočutie. „Na základe odporúčaní Transparency International Slovensko sme sa rozhodli urobiť verejné vypočutie pri výberovom konaní. Je to priestor na to, aby sme reálne a dôkladne preverili kvalitu uchádzačky,“ vysvetľuje starosta Ružinova Dušan Pekár. Definitívne rozhodnutie je však na ružinovských poslancoch, ktorý by o novom konateľovi spoločnosti mali rozhodovať na zasadnutí miestneho zastupiteľstva 24. mája.
O post konateľky ružinovskej spoločnosti sa uchádza Petra Palenčárová, jej životopis i rozvojový plán spoločnosti sú uverejnené na webovej stránke mestskej časti www.ruzinov.sk. Verejnosti sa kandidátka na konateľku predstaví v stredu 18. mája na ružinovskom úrade. Ako priblížila v tlačovej správe hovorkyňa Ružinova Šebová, podľa manuálu správneho výberového konania z dielne Transparency International Slovensko sa na verejnom vypočutí môže zúčastniť každý občan a podľa možnosti by mal mať aj príležitosť položiť uchádzačovi otázku.
Filmový festival v Trenčianskych Tepliciach pokračuje. Na neprerušenú tradíciu filmových predstavení a osláv filmového umenia v kúpeľnom meste nadviaže v dňoch 23. – 26. júna už 24. pokračovaním s novým názvom Medzinárodný filmový festival Trenčianske Teplice (MFFTT). Do kresla prezídia MFFTT zasadol uznávaný český režisér Jiří Menzel, ktorý podľa vlastných slov jazdí na tento festival od jeho počiatku. "Vynechal som len málokedy, festival mi je sympatický v tom, že v porovnaní s inými je skromný. Veľké festivaly ako Benátky a Berlín sústreďujú snobov, v Cannes vidíte bohatých ľudí, ktorí sa musia ukázať vo festivalovom kine, musia sa nechať vyfotografovať," konštatoval Menzel dnes na tlačovej konferencii v Bratislave a ocenil najmä rodinný charakter trenčianskeho festivalu. "Schádzame sa tam skôr kamaráti a ľudia, čo majú radi film, ale nelezú tam preto, že sú tam hviezdy," dodal režisér, ktorý za svoj celovečerný debut Ostro sledované vlaky získal v roku 1966 Oscara v kategórii najlepší zahraničný film. Nomináciu na Oscara mala aj jeho Vesničko má středisková.
Členkou prezídia MFFTT sa stala i Kamila Magálová. "Festival je veľmi príjemný, pretože samotné Trenčianske Teplice sú úžasné, komorné, rodinné," podčiarkla herečka. "Myslím, že tam strávime pekné dni a že aj diváci budú veľmi spokojní." Ďalším členom prezídia je dlhoročná tvár festivalu v Trenčianskych Tepliciach Peter Hledík. "Nebudeme robiť veľké projekcie, nebudeme premietať stovky filmov, rozsah bude 40 - 50 filmov. Chceme sa vrátiť k dobrým tradíciám, ktorý začal Artfilm pred mnohými rokmi," uviedol televízny režisér a scenárista. Potvrdil tiež, že MFFTT bude pokračovať v oceňovaní hereckých osobností na Moste slávy s malou zmenou v názve ocenenia. Cenu Umelcova misia získa tento rok Chiara Mastroianni, francúzsko-talianska herečka, dcéra Catherine Deneuve a Marcella Mastroianniho. "Jej herectvo, ona má dnes niečo cez 40 rokov, postupne rástlo, rok od roka je lepšia, my nechceme, s prepáčením, oceňovať predkremačných umelcov, ale tvorcov aj v plnom rozvete," povedal pre TASR Peter Hledík, ktorý oznámil aj tohtoročného držiteľa ocenenia Zlatá kamera. Je ním slovenský scenárista Marek Leščák.
Na post umeleckej riaditeľky festivalu sa vrátila Ľudmila Cviková, ktorá sa v Trenčianskych Tepliciach narodila a v rokoch 2007 a 2008 pôsobila na tamojšom Artfilme. "Medzinárodný festivalový svet je veľmi bohatý na filmy, som presvedčená, že budeme môcť priviezť na Slovensko aj filmy, ktoré tu ešte neboli ukázané," povedala Cviková, ktorá v rokoch 1997-2011 pracovala ako kurátorka filmových programov na MFF v Rotterdame. Ďalej oznámila, že MFFTT sa vracia k súťaži študentských filmov. Novinkou súťaže školských filmov s názvom Na ceste, do ktorej sa zapojili bratislavská VŠMU a tri české školy, je ocenenie Zlatá žaba. Cviková upozornila aj na sekciu, ktorú organizátori venujú francúzskej hviezde Catherine Deneuve. Jej súčasťou bude aj zlatá klasika z roku 1964 - muzikál Dáždničky zo Cherbourgu. "Filmové festivaly by mali kultivovať vkus diváka, prinášať filmy, ktoré v bežnej distribúcii nie sú. Film je okno do kultúry, to je aj naším cieľom," dodala umelecká riaditeľka MFFTT.
"Ľudia si na tento festival zvykli a svojím spôsobom nás donútili do toho, aby sme pokračovali," uviedol Štefan Škultéty, primátor mesta Trenčianske Teplice, ktoré je ako po ostatné roky vyhlasovateľom festivalu. "Možno budeme robiť tento rok v skromnejších podmienkach, ale s väčším odhodlaním, entuziazmom a s väčšou úprimnosťou," doplnil k podujatiu, ktoré podporia nielen súkromní, ale aj verejní partneri. Tituly z programu sa budú premietať v kine Prameň, v Kursalone, na kúpalisku Zelená žaba a na námestí v Trenčianskych Tepliciach. Niektoré z filmov uvedie aj trenčianske kino Metro.
Anglický herec Toby Jones stvárni zloducha v očakávanej štvrtej sérii úspešného britského seriálu Sherlock (2010) z produkcie BBC. Štyridsaťdeväťročný rodák z londýnskeho Hammersmithu by sa mal predstaviť v druhej epizóde, ktorú začali nakrúcať dnes. O jeho obsadení informovali predstavitelia BBC v stanovisku, ktoré zverejnili na ich oficiálnej stránke.
"Som nadšený a zaujatý postavou, ktorú v Sherlockovi stvárnim," uviedol Jones v stanovisku. Stephen Moffat, ktorý je spolu s Markom Gatissom tvorcom televízneho projektu, sa zas vyjadril, že na obrazovky privedú jedného z najpozoruhodnejších Doylových zloduchov. Jeho meno ani iné detaily však nikto z tvorcov neuviedol. Nová sezóna seriálu by sa mohla dostať na televízne obrazovky koncom roka, presný dátum však zatiaľ nie je známy.
Seriál Sherlock, ktorého tvorcami sú Steven Moffat a Mark Gatiss, preniesol hrdinu kníh Sira Arthura Conana Doyla, detektíva Sherlocka Holmesa, z prelomu 19. a 20. storočia do súčasnosti. Tretiu sériu vysielala televízia BBC po dvoch rokoch čakania v januári 2014, tento rok v januári sa na obrazovky dostal špeciál s podnázvom The Abominable Bride. Nakrúcanie dlho spomaľovala predovšetkým pracovná zaneprázdnenosť oboch predstaviteľov hlavných úloh, Benedicta Cumberbatcha (Holmes) a Martina Freemana (Watson). Seriál predvlani získal sedem cien Primetime Emmy vrátane trofejí pre Cumberbatcha a Freemana a taktiež pre Moffata v kategórii Najlepší scenár miniseriálu, televízneho filmu alebo dramatického špeciálu.
Toby Jones začal svoju hereckú kariéru v roku 1992 účinkovaním vo filme Orlando, ktorý vznikol na motívy rovnomenného románu Virginie Woolfovej. Okrem toho sa predstavil vo filmoch Bedári (1998), Hotel Splendid (2000), Harry Potter a Tajomná komnata (2002), Hľadanie Krajiny - Nekrajiny (2004), Farebný závoj (2006), Duel Frost/Nixon (2008), Harry Potter a Dary smrti - 1. (2010), Captain America: Prvý Avenger (2011), Jeden musí z kola von (2011), Hry o život (2012), Hry o život: Skúška ohňom (2013) a Hry o život: Drozdajka 2 (2015) alebo Captain America: Zimný vojak (2014). Zahral si tiež v seriáloch ako napríklad Doctor Who (2005), Agent Carter (2015-2016) či Wayward Pines (2015).
Jiří Ovčáček, hovorca prezidenta ČR Miloša Zemana, prijal dnes na pražskom hrade šéfa bavorskej organizácie euroskeptickej a protimigračnej strany Alternatíva pre Nemecko (AfD) Petra Bystrona.
Hovorca, ktorého tým z časových dôvodov poveril najvyšší český predstaviteľ, napriek pripomienkam niektorých expertov vyhlásil, že on svoje právomoci neprekročil.
Čínske oficiálne médiá dnes opätovne potvrdili dlhodobý postoj vládnucej komunistickej strany ohľadom tzv. kultúrnej revolúcie, ktorú strana považuje za katastrofálnu chybu. V pondelok, na ktorý pripadlo 50. výročie začiatku tohto hnutia, však Peking nevydal nijaké vyjadrenie, píše agentúra AP.
Stranícky denník Žen-min ž'-pao presne o polnoci z pondelka nadnes publikoval na svojej webovej stránke príspevok, v ktorom jasne vyzdvihuje rozhodnutie strany z roku 1981. Strana vtedy odsúdila tento krvavý politický prevrat, za ktorým stál bývalý čínsky vodca Mao Ce-tung, snažiaci sa tak dosiahnuť v krajine rovnostárstvo.
"Naša strana už dlhodobo zastáva oficiálny postoj ohľadne statočného priznania si, korektnej analýzy a neoblomnej nápravy chýb osobností nášho vedenia," uvádza sa v predmetnom príspevku.
Strana dlhodobo potláčala akúkoľvek diskusiu o tomto pohnutom období, obávajúc sa, že by to mohlo podkopať jej oprávnenosť vládnuť.
Rezolúcia Komunistickej strany Číny z roku 1981 "o kultúrnej revolúcii (ako katastrofe) obstála v skúške času a zostáva neotrasiteľne vedeckou a autoritatívnou," píše sa ďalej v novinovom článku.
Terajší čínsky prezident Si Ťin-pching od svojho nástupu do funkcie hlavy štátu v roku 2013 často zmieňuje Maa, čo vyvoláva kritiku zo strany čínskych liberálov a politických oponentov.
Kultúrnu revolúciu - desať rokov trvajúcu iniciatívu - spustil Mao v máji 1966 vyhlásením, že do vlády a spoločnosti sa infiltrovali buržoázne prvky, ktoré musia byť vykorenené triednym bojom.
Na prvých zhromaždeniach sa zúčastňovali väčšinou študenti. Čoskoro vstúpili do politického boja i robotníci, vojaci a vládni činitelia. Stranícke vedenie vyzvalo ľud, aby "rozdrvil tých, čo sa vydávajú po kapitalistickej ceste".
Počas revolúcie bolo zavraždených 1,5-1,8 milióna ľudí, často pri verejnom lynčovaní. Mnoho osôb označených za triednych nepriateľov spáchalo samovraždu, prenasledovaných bolo najmenej 36 miliónov Číňanov.
Hodinky zakladateľa prvej tlačovej agentúry na svete, Charla-Louisa Havasa, sa v pondelok predali na dražbe v sieni Christie's za takmer tri milióny eur.
Pred predajom odborníci aukčného domu Christie's odhadovali, že hodinky by sa mohli predať za sumu od 550.000 do 1,1 milióna eur, informoval na svojej webovej stránke denník Le Parisien.
Hodinky vyrobila hodinárska firma Breguet et Fils. Majú sériové číslo 217 a Charles-Louis Havas si ich kúpil 31. decembra 1817 za 4800 frankov, čo bola v tých časoch obrovská suma.
Hodinky s priemerom 5,5 centimetra sú bicie - čas môžu odbíjať každých 15 minút a každú celú hodinu. Majú aj moderný tourbillonový mechanizmus - oscilační nepokoj, ktorý Abraham Louis Breguet vynašiel v roku 1795 a v roku 1808 si ho dal patentovať.
Hodinky ukazujú dni a mesiace. Vyznačujú sa aj unikátnou časomierou dvoch slnečných časov: 24-hodinového, tzv. občianskeho, a času reálneho obehu Zeme okolo Slnka. Majú aj rezervu chodu.
Francúzsky bankár, prekladateľ a novinár Charles-Louis Havas založil v roku 1835 prvú tlačovú agentúru na svete - Havas, ktorá ako prvá oznámila vypuknutie krymskej vojny v roku 1854.
V roku 1944 na báze Havasu vznikla agentúra Agence Francaise de Presse (AFP), ktorej názov sa neskôr zmenil na súčasný Agence France-Presse.

References: súd 
 súd 
 Súd 
 súd 
 § 11
 súd 
 § 1